6.4.2022
FI
Euroopan unionin virallinen lehti
C 152/175
Euroopan talous- ja sosiaalikomitean lausunto aiheista ”Ehdotus Euroopan parlamentin ja neuvoston direktiiviksi kasvihuonekaasujen päästöoikeuksien kaupan järjestelmän toteuttamisesta unionissa annetun Euroopan parlamentin ja neuvoston direktiivin 2003/87/EY, markkinavakausvarannon perustamisesta unionin kasvihuonekaasupäästöjen kauppajärjestelmään ja sen toiminnasta annetun päätöksen (EU) 2015/1814 sekä asetuksen (EU) 2015/757 muuttamisesta” (COM(2021) 551 final – 2021/0211 (COD)) ja ”Ehdotus Euroopan parlamentin ja neuvoston päätökseksi päätöksen (EU) 2015/1814 muuttamisesta siltä osin kuin on kyse unionin kasvihuonekaasujen päästökauppajärjestelmän markkinavakausva­ rantoon lisättävien päästöoikeuksien määrästä vuoteen 2030 saakka” (COM(2021) 571 final – 2021/0202 (COD)) (2022/C 152/29)
Esittelijä: Stefan BACK
Lausuntopyyntö
Euroopan parlamentti, 13.9.2021 neuvosto, 20.9.2021
Oikeusperusta
Euroopan unionin toiminnasta tehdyn sopimuksen 192 artiklan 1 kohta ja 304 artikla
Vastaava jaosto
”maatalous, maaseudun kehittäminen, ympäristö”
Hyväksyminen jaostossa
25.11.2021
Hyväksyminen täysistunnossa
8.12.2021
Täysistunnon nro
565
Äänestystulos (puolesta / vastaan / pidättyi äänestämästä) 219/3/13
1.
Päätelmät ja suositukset 1.1 Euroopan talous- ja sosiaalikomitea (ETSK) suhtautuu myönteisesti tavoitteeseen nopeuttaa ja lisätä hiilidioksidi­ päästöjen vähentämistä, jotta voidaan saavuttaa eurooppalaisessa ilmastolaissa ja Euroopan vihreän kehityksen ohjelmassa asetetut tavoitteet, ja kannattaa varauksetta yleistavoitetta vähentää hiilidioksidipäästöjä 55 prosenttia vuoteen 2030 mennessä ja toteuttaa hiilineutraali talous vuoteen 2050 mennessä.
1.2 ETSK on tyytyväinen ehdotettuihin toimenpiteisiin ja pitää myös siksi erittäin tärkeänä, että suunniteltuun siirtymään liittyviin ongelmiin puututaan ja että ne ratkaistaan asianmukaisella tavalla.
Tämä on komitean mielestä onnistumisen perusedellytys.
1.3 Onkin tärkeää, että ehdotettujen toimenpiteiden mahdolliset kielteiset vaikutukset Euroopan teollisuudenalojen ja palveluntarjoajien kilpailukykyyn sekä hiili-intensiivisillä aloilla että yleisesti analysoidaan hyvin tarkkaan ja että toteutetaan toimia, jotta vältetään mahdollisuuksien mukaan kielteiset vaikutukset talouteen ja kielteiset sosiaaliset vaikutukset, kuten työttömyys ja energia- tai liikenneköyhyys.
1.4 ETSK panee merkille, että uudelleen- ja täydennyskoulutukseen sekä päästökauppajärjestelmää koskevasta ehdotuksesta johtuvien kielteisten sosiaalisten vaikutusten torjumiseen tarkoitettujen varojen käyttöön asettaminen riippuu siitä, miten lainsäädäntövallan käyttäjien vielä käsittelemät ehdotukset, mukaan luettuna sosiaalisen ilmastorahaston perustaminen, etenevät.
Vaikka ETSK sinällään kannattaakin näitä ehdotuksia, se kuitenkin epäilee käytettävissä olevien varojen riittävyyttä, vaikka rahoitusehdotukset hyväksyttäisiinkin ilman merkittäviä muutoksia.
1.5 On myös pohdittava, miten ilmastokysymyksiä käsitellään maailmanlaajuisesti, ja vältettävä eroavuuksia, jotka voivat asettaa eurooppalaiset yritykset epäedulliseen asemaan.
ETSK viittaa tässä yhteydessä muun muassa hiilirajame­ kanismista antamaansa lausuntoon.